b'\n_START_ARTICLE_\nModra portugalka\n_START_PARAGRAPH_\nModra portugalka, znana tudi kot portugalka, portugizac crni, Portugieser blauer, Portugais noir, Portoghese nero je vinska trta in sorta grozdja, ki se jo goji za pridobivanje mladega rde\xc4\x8dega vina._NEWLINE_Sorta najverjetneje izvira iz slovenske \xc5\xa0tajerske. Pri nas je dokaj raz\xc5\xa1irjena, predvsem v vinorodni de\xc5\xbeeli Posavje, posebej v Beli krajini. Glede na lego in tla zahteva ta sorta podobne pogoje kot modra frankinja. Primerno je gnojenje trte s kalijem. Sorta je precej ob\xc4\x8dutljiva za peronosporo, oidij in grozdno gnilobo. Trta zahteva srednje dolgo rez, saj v rasti ni preve\xc4\x8d bujna. Primerna je za vzgojo v brajdah._NEWLINE_Grozd portugalke je srednje velik in nabit s krilcem in piramidaste oblike. Srednje velike, okrogle ali jaj\xc4\x8daste jagode imajo tanko ko\xc5\xbeico, so temno modre barve z belkastim oprhom. Tro- ali petdelno listje je veliko okroglasto, globokih zarez z ostro nazob\xc4\x8danim robom, \xc5\xbeivo zelene barve, ki v jeseni porde\xc4\x8di. Spomladi pozneje odganja, zori pa bolj zgodaj, pribli\xc5\xbeno v istem \xc4\x8dasu kot Gamay._NEWLINE_Vino je temnorde\xc4\x8de barve, milega sadnega okusa in sve\xc5\xbeega prijetnega, neizrazitega vonja. Obi\xc4\x8dajno ima ni\xc5\xbejo alkoholno stopnjo in ni\xc5\xbejo kislino, kar jo dela neobstojno za staranje. Najve\xc4\x8dkrat se prodaja kot mlado vino ali mo\xc5\xa1t, pogosto pa se dodaja drugim sortam, predvsem vinom tipa ros\xc3\xa9.'